CELEX: 62020TN0513
Language: da
Date: 2020-08-14 00:00:00
Title: Sag T-513/20: Sag anlagt den 14. august 2020 — Asempre mod Kommissionen

28.9.2020   
            
            
               DA
            
            
               Den Europæiske Unions Tidende
            
            
               C 320/32
            
         
      Sag anlagt den 14. august 2020 — Asempre mod Kommissionen
      (Sag T-513/20)
      (2020/C 320/64)
      Processprog: spansk
      
         Parter
      
      
         Sagsøger: Asociación Profesional de Empresas de Reparto y Manipulado de Correspondencia (Asempre) (Madrid, Spanien) (ved advokaterne J. Piqueras Ruiz, I. Igartua Arregui og M. Troncoso Ferrer)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Europa-Kommissionens afgørelse C(2020) 3108 final af 14. maj 2020 om statsstøtte SA.50872 (2020/NN) — Kompensation til Correos for befordringspligten, 2011-2020, annulleres.
               
            
                  —
               
               
                  Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Nærværende sag er anlagt til prøvelse af Europa-Kommissionens afgørelse C(2020) 3108 final af 14. maj 2020 om statsstøtte SA.50872 (2020/NN) — Kompensation til Correos for befordringspligten, 2011-2020, hvorved Kommissionen blandt andet fastslog, at den kompensation, som Correos modtager for offentlig tjeneste i perioden 2011-2020, udgør ulovlig statsstøtte som omhandlet i artikel 107, stk. 1, TEUF, men at den imidlertid er forenelig med det indre marked i henhold til artikel 106, stk. 2, TEUF.
      Til støtte for søgsmålet har sagsøgeren fremsat tre anbringender.
      
                  1.
               
               
                  Det første anbringende vedrører et åbenbart urigtigt skøn.
                  
                              —
                           
                           
                              Sagsøgeren har gjort gældende, at Kommissionen med urette fastslog, at en del af den kompensation, som staten har udbetalt i den undersøgte periode, skulle henregnes til perioden før 2011, og nærmere bestemt til perioden 2007-2010. Såfremt hensigten er at gøre gældende, at den omhandlede budgetpost omfatter Correos’ opfyldelse af befordringspligten i årene 2008, 2009 og 2010, og at den derfor skal anses for at være støtte, som kan henregnes til disse perioder, burde dette fremgå af budgetkoden med indledningsvis angivelse af henholdsvis år »2007«, »2008«, »2009« eller »2010«. Dette var imidlertid ikke tilfældet. Budgetposterne blev derimod angivet som 2011 1701 491N 441 og 2013 1703 491N 442. Dette betyder, at de blev tilskrevet en tjeneste, der var udført og betalt i dette år og ikke i et andet.
                           
                        
            
                  2.
               
               
                  Det andet anbringende vedrører et åbenbart urigtigt skøn og en tilsidesættelse af artikel 22 i Europa-Parlamentets og Rådets direktiv 97/67/EF af 15. december 1997 om fælles regler for udvikling af Fællesskabets indre marked for posttjenester og forbedring af disse tjenesters kvalitet (EFT 1997, L 15, s. 14).
                  
                              —
                           
                           
                              I denne forbindelse gøres det gældende, at udgifterne ved de administrative meddelelser i den pågældende periode ikke kunne være genstand for statslig kompensation, idet statslig kompensation er ulovlig støtte, som er uforenelig med det indre marked, hvilket Kommissionen ikke desto mindre så bort fra i den anfægtede afgørelse. Kommissionen har således indtaget en helt anden holdning end Comisión Nacional de los Mercados y de la Competencia (den spanske konkurrencestyrelse) ved at lade udgifterne ved de administrative meddelelser være en del af beforsringspligten, og ved dermed at antage, at de kan godtgøres ved statslig kompensation. Ved på denne måde at afvise den holdning, som den spanske konkurrencestyrelse i sin egenskab af forvaltningsmyndighed i postsektoren havde indtaget, har Kommissionen således tilsidesat sin pligt til at opfylde de procesgarantier, som anvendelsen af artikel 107 TEUF bør indebære.
                           
                        
            
                  3.
               
               
                  Det tredje anbringende vedrører et åbenbart urigtigt skøn og en tilsidesættelse af artikel 107 TEUF.
                  
                              —
                           
                           
                              Det gøres i denne forbindelse gældende, at Kommissionen ikke skulle have udelukket beløb forbundet med fritagelse for ejendomsskat og erhvervsskat ved beregningen af den omhandlede støtte.